Frederik IV (1699–1730) besøkte Norge to ganger: i 1704 og 1719. Det første besøket i 1704 var en større rundreise. Kongens flåte la ut fra Fredrikshavn den 29. mai 1704, bestående av kongens egen jakt, Elephanten, og åtte andre fartøyer. Med på reisen var også representanter for det danske kanselli, krigskanselliet, rentekammeret og generalkommisariatet, i realiteten var hele kongens regjering på Norgesturne. Reiseruten gikk langs kysten av Sør-Norge fra Smaalenene til Trøndelag, returen fra Trondhjem til Christiania foretok han over land. Først i begynnelsen av september samme år kom det store følget tilbake til København. I Christiania innstiftet han Slottsloven, og navnet Kongsteinen i Stavanger er til minne om besøket i 1704. Besøket i 1719 var i forbindelse med den pågående krigen mot Sverige, og begrenset seg til Christiania-området.